La Jocurile Olimpice din 2000 de la Sydney a fost eliminat în sferturile de finală de rusul Dmitri Șevcenko și s-a clasat pe locul 5. La proba pe echipe, Italia a pierdut cu China în semifinală, apoi a câștigat cu Polonia în „finala mică” și s-a mulțumit cu bronzul. În 2001 a cucerit medalia de aur la Campionatul Mondial de la Nîmes, după ce a trecut în finală de francezul Loïc Attely. Astfel a obținut primul titlu mondial italian la floretă masculin după cel al lui Andrea Borella în 1986. Nu a putut urca pe podium la Campionatul Mondial din 2003 de la Havana, dar împreună cu Simone Vanni și Andrea Cassarà, a obținut primul aur mondial pe echipe al Italiei de la 1990.